**SCÉIM URRAÍOCHTA AN BAI**

**RÁITEAS TEICNIÚIL ILGHNÉITHEACH M45 – TREOIR D’IARRATASÓIRÍ**

**2022**

**Réamhrá**

Tá Ráiteas Teicniúil Ilghnéitheach M45 – *“Éilimh Dheontais”* – á ghlacadh ag Údarás Craolacháin na hÉireann (“an BAI”), ar comhlacht urraíochta é, maidir le gach maoiniú urraíochta a chuirfidh an BAI ar fáil faoi Scéim Urraíochta an BAI.

Tá an treoir seo bunaithe ar threoir arna heisiúint ag Institiúid na gCuntasóirí Cairte in Éirinn[[1]](#footnote-1) i mí Iúil 2006 chun cabhrú le cuntasóirí tuairiscithe i gcásanna ina n-iarrtar orthu tuarascálacha a chur ar fáil do chomhlachtaí poiblí a bhronnann deontais nó maoiniú urraíochta. Léirítear sa treoir seo an dea-chleachtas do chomhlachtaí urraíochta agus do chomhlachtaí a íocann deontais agus iad ag iarraidh tuarascálacha cuntasóirí ar dheontais/mhaoiniú.

Is é is aidhm don treoir seo cabhair a thabhairt d’iarratasóirí rathúla a dhéanann Conradh Urraíochta leis an BAI (“Conraitheoirí”) faoi Scéim Urraíochta an BAI agus do chuntasóirí tuairiscithe a n-iarrann na Conraitheoirí orthu athbhreithniú ar an bhfaisnéis airgeadais a chuirtear ar fáil don BAI chun tacú lena n-éilimh ar mhaoiniú urraíochta agus chun aon tuarascáil a theastaíonn ón BAI a chur ar fáil.

Ba chóir an treoir seo a léamh i gcomhar leis an treoir dar teideal Ráiteas Teicniúil Ilghnéitheach M45 – *“Éileamh Dheontais”* – arna heisiúint ag Cuntasóirí Cairte Éireann.

Má bhíonn aon cheisteanna agat, déan teagmháil leis an bhfoireann Urraíochta ar 01 6441200 nó cuir ríomhphost chuig [jcaulfield@bai.ie](mailto:jcaulfield@bai.ie)

CLÁR ÁBHAR

[1 FREAGRACHTAÍ NA gCONRAITHEOIRÍ 3](#_Toc413835692)

[2 RÁITEAS TEICNIÚIL ILGHNÉITHEACH M45 – *“Éilimh Dheontais”* 6](#_Toc413835693)

[3 AGUISÍN A hAON – SAMHAILTÉARMAÍ RANNPHÁIRTÍOCHTA 8](#_Toc413835694)

[4 AGUISÍN A DÓ – SAMPLA DE THUARASCÁIL CUNTASÓRA NEAMHSPLEÁCH INA bhFUIL CONCLUID GAN AGÚS 13](#_Toc413835695)

[5 AGUISÍN A TRÍ - CLÁR OIBRE MOLTA AN CHUNTASÓRA THUAIRISCITHE 15](#_Toc413835696)

[6 AGUISÍN A CEATHAIR - RÁITEAS AN CHONRAITHEORA FAOI CHOMHLÍONADH (Teimpléad) 17](#_Toc413835697)

# **FREAGRACHTAÍ NA gCONRAITHEOIRÍ**

* Tá freagrachtaí na gConraitheoirí leagtha amach faoi Mhír 2 den Chonradh Urraíochta mar seo a leanas:-

1. **CÚRSAÍ AIRGEADAIS**
   1. **Urraíocht**

Mura gcomhaontaíonn an tÚdarás a mhalairt go sainráite i scríbhinn agus de réir théarmaí agus coinníollacha an Chonartha seo, comhaontaíonn an tÚdarás suim €[ ] (“Maoiniú”) a chur ar fáil don Chonraitheoir, suim atá le húsáid i gcomhair na gcostas a bhaineann leis an Imeacht/na hImeachtaí agus na Gníomhaíochtaí faoi Urraíocht agus i gcomaoin tairbhí a bhfuil cur síos níos mine déanta orthu i Sceideal 1. Tarraingeofar an Maoiniú anuas ar an mbealach atá leagtha amach i gClásal 2.2 agus i Sceideal 2.

Chun amhras a sheachaint, ní bheidh aon oibleagáid ar an Údarás airgead a sháraíonn an Maoiniú atá sonraithe a thairiscint don Chonraitheoir ná a íoc leis, bíodh na costais forbartha nó na costais eile a bhaineann leis an Imeacht/na hImeachtaí agus na Gníomhaíochtaí faoi Urraíocht níos mó ná na méideanna a bhfuil foráil déanta dóibh i Sceideal 1 nó ná bíodh.

* 1. **Tarraingt Anuas an Mhaoinithe**

Íocfaidh an tÚdarás:

* + 1. an chéad tráthchuid den Mhaoiniú roimh thús an Imeachta/na nImeachtaí agus na nGníomhaíochtaí faoi Urraíocht sna cásanna seo:-
* Fuair an tÚdarás iarratas i scríbhinn ar an gcéad tráthchuid den Mhaoiniú; agus
* Bhí na doiciméid chuí/an fhaisnéis chuí (“Ábhar Soláthair”) atá leagtha amach i gCuid 1 de Sceideal 3 ag gabháil leis an iarratas sin. Cuirfear an tÁbhar Soláthair isteach tráth nach déanaí ná deich lá tar éis dháta forghníomhaithe an Chonartha seo;
  + 1. an dara tráthchuid den Mhaoiniú tar éis chur i gcrích an Imeachta/na nImeachtaí agus na nGníomhaíochtaí faoi Urraíocht sna cásanna seo:-
* Fuair an tÚdarás iarratas i scríbhinn ar an dara tráthchuid den Mhaoiniú;
* Bhí na doiciméid chuí/an fhaisnéis chuí (“Ábhar Soláthair”) atá leagtha amach i gCuid 2 de Sceideal 3 ag gabháil leis an iarratas sin. Cuirfear an tÁbhar Soláthair isteach tráth nach déanaí ná dhá (2) mhí tar éis an dáta ar ar cuireadh an tImeacht/na hImeachtaí agus na Gníomhaíochtaí faoi Urraíocht ar siúl; agus
* Chinn an tÚdarás nach n-ardódh sé aon cheisteanna faoi Chlásal 2.3 i dtaca leis an Ábhar Soláthair nó, más rud é gur ardaigh sé ceisteanna faoi Chlásal 2.3, chuir an Conraitheoir freagraí sásúla ar fáil ar na ceisteanna sin agus, air sin, measfar gur glacadh leis an Ábhar Soláthair chun críocha an Chonartha seo.
  1. **Ceisteanna i dtaca leis an Ábhar Soláthair**

Féadfaidh an tÚdarás ceisteanna i scríbhinn a ardú i dtaca le ceann ar bith de na hÁbhair Sholáthair a sholáthraítear dó. Má dhéanann sé amhlaidh, tabharfaidh an Conraitheoir freagra i scríbhinn ar na ceisteanna sin laistigh den tréimhse sin a d’fhéadfadh an tÚdarás a leagan síos chun na críche sin.

* 1. **Cuntas Bainc**

Mura gcomhaontaíonn an tÚdarás a mhalairt i scríbhinn, osclóidh an Conraitheoir cuntas bainc ar leith le haghaidh an Imeachta/na nImeachtaí agus na nGníomhaíochtaí faoi Urraíocht agus le haghaidh an Maoiniú a tharraingt anuas agus a fháil agus déanfaidh sé amhlaidh le banc agus le sínitheoirí leis an gcuntas atá ceadaithe ag an Údarás. Ní fhéadfar aon athruithe a dhéanamh ar an mbanc, ar an gcuntas bainc ná ar na sínitheoirí leis an gcuntas gan ceadú i scríbhinn a fháil ón Údarás roimh ré.

* 1. **Úsáid Cistí**

Ní úsáidfidh an Conraitheoir an Maoiniú le haghaidh an Imeachta/na nImeachtaí agus na nGníomhaíochtaí faoi Urraíocht ach mar atá tuairiscithe i Sceideal 1 agus ní chun críche ar bith eile.

* 1. **Leabhair agus Taifid**

Coinneoidh an Conraitheoir cuntais iomlána chuí ar na fáltais agus ar an gcaiteachas ar fad a bhaineann leis an Imeacht/na hImeachtaí agus na Gníomhaíochtaí faoi Urraíocht agus coimeádfaidh sé na taifid sin mar aon le gach doiciméad a bhaineann leis na fáltais agus leis an gcaiteachas sin (na “**Leabhair agus Taifid**” i dteannta a chéile) ar feadh tréimhse sé bliana tar éis dheireadh an Imeachta/na nImeachtaí agus na nGníomhaíochtaí faoi Urraíocht.

* 1. **Ráiteas Costais Deiridh**

Cuirfidh an Conraitheoir Ráiteas Costais Deiridh faoi bhráid an Údaráis as an Imeacht/na hImeachtaí/na Gníomhaíochtaí faoi Urraíocht atá mionsonraithe i Sceideal 1 agus leagfaidh sé na nithe seo a leanas amach:-

* Cur síos ar gach mír líne;
* Costas gach míre líne;
* An méid a caitheadh ar gach ceann de na míreanna líne sin;
* An méid atá an méid a caitheadh ar gach mír líne difriúil leis an méid a cuireadh ar fáil le haghaidh na míre líne sin i Sceideal 1.

Beidh formáid an Ráitis Chostais Deiridh ag teacht leis an treoir scríofa sin a bhféadfadh an tÚdarás í a eisiúint ó am go chéile agus a chur in iúl don Chonraitheoir i scríbhinn.

* 1. **Athbhreithniú ar an Ráiteas Costais Deiridh**

Socróidh an Conraitheoir go ndéanfaidh cuntasóir cáilithe athbhreithniú ar an Ráiteas Costais Deiridh de réir na treorach scríofa sin a bhféadfadh an tÚdarás í a eisiúint ó am go chéile agus a chur in iúl don Chonraitheoir i scríbhinn.

* 1. **Tuarascáil Cuntasóra Neamhspleách**

Gheobhaidh an Conraitheoir Tuarascáil Cuntasóra Neamhspleách de réir na treorach scríofa sin a bhféadfadh an tÚdarás í a eisiúint ó am go chéile agus a chur in iúl don Chonraitheoir i scríbhinn.

* 1. **Ráiteas faoi Chomhlíonadh**

Cuirfidh an Conraitheoir Ráiteas faoi Chomhlíonadh isteach de réir na treorach scríofa sin a bhféadfadh an tÚdarás í a eisiúint ó am go chéile agus a chur in iúl don Chonraitheoir i scríbhinn.

# RÁITEAS TEICNIÚIL ILGHNÉITHEACH M45 – *“Éilimh Dheontais”*

Tá Ráiteas Teicniúil Ilghnéitheach M45 – *“Éilimh Dheontais”* – á ghlacadh ag Údarás Craolacháin na hÉireann (“an BAI”) maidir le gach maoiniú urraíochta a chuirfidh an BAI ar fáil faoi Scéim Urraíochta an BAI.

Is é is aidhm don treoir seo cabhair a thabhairt d’iarratasóirí rathúla a dhéanann Conradh Urraíochta leis an BAI (“Conraitheoirí”) faoi Scéim Urraíochta an BAI agus do chuntasóirí tuairiscithe a n-iarrann na Conraitheoirí orthu athbhreithniú ar an bhfaisnéis airgeadais a chuirtear ar fáil don BAI.

Ba chóir an treoir seo a léamh i gcomhar leis an treoir dar teideal Ráiteas Teicniúil Ilghnéitheach M45 – *“Éileamh Dheontais”* – (Treoir-Dhoiciméad ó Chuntasóirí Cairte Éireann) arna heisiúint ag Cuntasóirí Cairte Éireann[[2]](#footnote-2).

Agus próiseas Ráiteas Teicniúil Ilghnéitheach M45 – *“Éilimh Dheontais”* – á ghlacadh, cuirtear dualgas cúraim ar an gcuntasóir tuairiscithe do na Conraitheoirí agus don BAI. **Is gá don Chonraitheoir agus dá chuntasóir an dliteanas agus an dualgas cúraim sin a thuiscint. Tá an BAI ag súil leis go ndéanann an cuntasóir tuairiscithe a bhfuil tuarascáil á tabhairt aige ar mhaoiniú urraíochta dualgas cúraim don BAI a admháil. Déantar an admháil sin nuair a chomhaontaíonn an cuntasóir leis na Samhailtéarmaí Rannpháirtíochta anseo.**

1. **Rannpháirtíocht Fhoirmiúil an Chuntasóra**

Iarrann an Conraitheoir ar an gcuntasóir tuarascáil a chur ar fáil ar an maoiniú urraíochta a soláthraíodh de réir théarmaí agus choinníollacha an Chonartha Urraíochta idir an Conraitheoir agus an BAI. Ba chóir don Chonraitheoir próiseas Ráiteas Teicniúil Ilghnéitheach M45 agus an costas a chomhaontú lena chuntasóir a luaithe is féidir. Molann an BAI freisin go ndéanfar doiciméad Téarmaí Rannpháirtíochta a ullmhú idir an Cuntasóir agus an Conraitheoir. Tá teimpléad den doiciméad Samhailtéarmaí Rannpháirtíochta ar fáil in **Aguisín a hAon** anseo agus in Aguisín B leis an Treoir-Dhoiciméad ó Chuntasóirí Cairte Éireann.

1. **Ráiteas Costais Deiridh / Cuntais Deiridh a chur ar fáil don Chuntasóir**

De réir théarmaí agus choinníollacha an Chonartha Urraíochta, ní mór don Chonraitheoir Ráiteas Costais Deiridh a ullmhú agus a chur faoi bhráid an BAI maidir leis an Imeacht/na hImeachtaí agus na Gníomhaíochtaí faoi Urraíocht chun tacú leis an éileamh ar mhaoiniú urraíochta. Tá teimpléad den Ráiteas Costais Deiridh ar fáil in **Aguisín a Trí** anseo. Ba cheart don Chonraitheoir an teimpléad sin a chur ar fáil don Chuntasóir.

1. **Clár Oibre**

Cuirfidh an Cuntasóir a chuid oibre i gcrích ar aon dul le Clár Oibre comhaontaithe. Tá teimpléad den chlár oibre ar fáil in **Aguisín a Ceathair** anseo agus in Aguisín A leis an Treoir-Dhoiciméad ó Chuntasóirí Cairte Éireann.

1. **An Tuarascáil Cuntasóra Neamhspleách agus Ráitis Chostais/Cuntais Shínithe**

Déanfaidh an Cuntasóir athbhreithniú ar an ráiteas costais deiridh/na ráitis chostais deiridh ar ullmhaigh an Conraitheoir é/iad chun tacú lena éileamh ar mhaoiniú urraíochta. Cuirfidh sé Tuarascáil Cuntasóra Neamhspleách ar fáil freisin. Ní mór don Chuntasóir an Tuarascáil Cuntasóra Neamhspleách a shíniú agus an ráiteas costais deiridh agus/nó na cuntais deiridh a shíniú agus/nó a stampáil. Tá sampla den Tuarascáil Cuntasóra Neamhspleách ar fáil in **Aguisín a Dó** anseo agus in Aguisín C leis an Treoir-Dhoiciméad ó Chuntasóirí Cairte Éireann.

1. **Ráiteas an Chonraitheora faoi Chomhlíonadh**

Síneoidh an Conraitheoir Ráiteas faoi Chomhlíonadh don BAI. Tá teimpléad den Ráiteas faoi Chomhlíonadh ar fáil in **Aguisín a Ceathair**. Leis an Ráiteas faoi Chomhlíonadh, ceanglaítear ar an gConraitheoir a rialuithe inmheánacha féin a chur i bhfeidhm agus comhlíonadh na rialuithe sin a chinntiú.

# AGUISÍN A hAON – SAMHAILTÉARMAÍ RANNPHÁIRTÍOCHTA

***Tá conradh ar bun idir conraitheoir, a chuntasóirí tuairiscithe agus Údarás Craolacháin na hÉireann nuair a dhéanann an cuntasóir tuarascáil a shíniú agus a chur isteach mar atá leagtha amach sna Téarmaí seo.***

**Sna téarmaí rannpháirtíochta seo:**

**Tagraíonn [cuir isteach ainm an Chonraitheora], dá dtagraítear an “Conraitheoir” anseo feasta, don duine a bhfuil iarratas curtha isteach aige ar mhaoiniú faoi Scéim Urraíochta an BAI agus a bhfuil Conradh Urraíochta déanta aige leis an BAI dar dáta an [ ] lá de [ ] 2022.**

**Tagraíonn “an Cuntasóir” do chuntasóir tuairiscithe neamhspleách an Chonraitheora.**

**Tagraíonn “an BAI” don chomhlacht urraíochta, Údarás Craolacháin na hÉireann, a bhfuil Conradh Urraíochta déanta aige leis an gConraitheoir dar dáta an [ ] lá de [ ] 2022.**

**1 Réamhrá**

Ceanglaítear ar an gConraitheoir tuarascálacha, mar atá leagtha amach i gClásal 4 thíos agus atá sínithe ag cuntasóir chun dearbhú neamhspleách a thabhairt, a chur faoi bhráid Údarás Craolacháin na hÉireann. Leagtar amach sna téarmaí rannpháirtíochta seo an bonn a síneoidh an cuntasóir an tuarascáil air.

**2 Freagrachtaí an chonraitheora**

|  |  |
| --- | --- |
| **2.1** | Tá freagracht ar an gConraitheoir as iomláine agus as cruinneas na faisnéise airgeadais a chuirtear ar fáil chun tacú leis an éileamh ar mhaoiniú urraíochta agus as téarmaí uile an Chonartha Urraíochta a chomhlíonadh ina n-iomláine. Tá freagracht ar an gConraitheoir as na sonraí a chur ar fáil, as taifid chearta a choinneáil a chomhlíonann téarmaí aon reachtaíochta nó aon riachtanais rialála agus téarmaí agus coinníollacha urraíochta an BAI (“na coinníollacha urraíochta”) agus as faisnéis ábhartha a chur ar fáil don BAI ar bhonn atá ar aon dul le riachtanais na gcoinníollacha urraíochta. Tá freagracht ar an gConraitheoir as a chinntiú gur féidir na taifid neamhairgeadais a réiteach leis na taifid airgeadais. |
| **2.2** | Cuirfidh an Conraitheoir ar fáil don chuntasóir gach taifead, gach comhfhreagras, gach faisnéis agus gach míniúchán a measann an cuntasóir iad a bheith riachtanach chun gur féidir leis an gcuntasóir a chuid oibre a dhéanamh. |
| **2.3** | Glacann an Conraitheoir agus an BAI go bhfuil cumas an chuntasóra a chuid oibre a dhéanamh go héifeachtach ag brath ar rochtain iomlán in aisce a bheith á cur ar fáil ag an gConraitheoir ar na taifid airgeadais agus ar thaifid eile agus go ndéanfaidh an Conraitheoir soláthar go gcuirfear aon taifid den sórt sin atá i seilbh tríú páirtí ar fáil don chuntasóir. |

**3 Raon feidhme obair an chuntasóra**

|  |  |
| --- | --- |
| **3.1** | Cuirfidh an Conraitheoir ar fáil don chuntasóir aon fhaisnéis, aon mhíniúcháin agus aon doiciméid a measann an cuntasóir iad a bheith riachtanach chun gur féidir leis a chuid freagrachtaí a chomhlíonadh. Iarrfaidh an cuntasóir ar an gconraitheoir uiríoll scríofa a thabhairt maidir le hábhair nach bhfuil comhthacaíocht neamhspleách ar fáil dóibh. Chomh maith leis sin, iarrfaidh an cuntasóir deimhniú gur cuireadh in iúl don chuntasóir aon ábhair shuntasacha ar cheart dó bheith ar an eolas fúthu. Beidh uiríll den sórt sin ag gabháil leis an tuarascáil cuntasóra. |
| **3.2** | Leanfaidh an cuntasóir na nósanna imeachta atá leagtha amach in Aguisín a Trí le *Scéim Urraíochta an BAI – Ráiteas Teicniúil Ilghnéitheach M45* arna eisiúint ag an BAI.[[3]](#footnote-3) |
| **3.3** | Glacann an cuntasóir leis an oibleagáid atá aige don BAI a chuid oibre a dhéanamh le cúram réasúnta mar atá leagtha amach faoi iompar obair an chuntasóra. Má theipeann ar an gConraitheoir a chuid oibleagáidí a chomhlíonadh, is féidir go gcuirfidh an cuntasóir agús lena thuarascáil nó is féidir nach mbeidh sé in ann tuarascáil a chur ar fáil ar chor ar bith. |
| **3.4** | Ní chuirfidh an cuntasóir an fhaisnéis atá tugtha ag an gConraitheoir faoi réir seiceála ná faoi réir fíoraithe ach amháin a mhéid atá luaite go sainráite. Cé go ndéanfaidh an cuntasóir a chuid oibre le scil ghairmiúil agus le cúram gairmiúil, níor cheart brath ar obair an chuntasóra chun gach míráiteas, gach calaois ná gach earráid a d’fhéadfadh bheith ann a nochtadh. |
| **3.5** | Faoi réir aon drochthorthaí, cuirfidh an cuntasóir tuarascáil ar fáil san fhoirm atá leagtha amach in Aguisín a Dó le *Scéim Urraíochta an BAI – Ráiteas Teicniúil Ilghnéitheach an M45* arna eisiúint ag an BAI. |

**4 An tuarascáil cuntasóra**

Déantar an tuarascáil cuntasóra a ullmhú ar an mbonn seo a leanas:

|  |  |
| --- | --- |
| **4.1** | Ullmhaítear an tuarascáil/na tuarascálacha cuntasóra dá n-úsáid faoi rún ag an gConraitheoir agus ag an BAI amháin agus chun í/iad a chur faoi bhráid an BAI de réir théarmaí agus choinníollacha an Chonartha Urraíochta idir an Conraitheoir agus an BAI. Ní fhéadfaidh an conraitheoir ná an BAI brath orthu chun aon chríche eile, ach amháin mar a fhoráiltear faoi phointe 4.2 thíos; |
| **4.2** | Ní fhéadfaidh an BAI na tuarascálacha a nochtadh ach amháin do dhaoine a bhfuil cearta reachtúla acu rochtain a fháil ar an tuarascáil; |
| **4.3** | Ní fhéadfaidh an Conraitheoir ná an BAI brath ar aon tuarascálacha ó bhéal nó aon dréacht-tuarascálacha a chuireann an cuntasóir ar fáil. Glacann an cuntasóir le freagracht don Chonraitheoir agus don BAI as an Tuarascáil Cuntasóra Neamhspleách shínithe. |
| **4.4** | Níor cheart an Tuarascáil Cuntasóra Neamhspleách a aithris, ná níor cheart tagairt a dhéanamh di, i bpáirt nó go hiomlán in aon doiciméad seachtrach (lena n-áirítear, gan teorainn, aon fhoilseachán arna eisiúint ag an BAI le ceadú scríofa roimh ré ón gcuntasóir); |
| **4.5** | Ach amháin a mhéid a cheanglaítear le hordú cúirte, le dlí nó le rialachán nó chun cabhrú le haon imeachtaí cúirte a réiteach, níor cheart an tuarascáil cuntasóra a chur ar fáil, a chóipeáil nó a aithris d’aon duine eile lasmuigh den BAI (lena n-áirítear, gan teorainn, aon duine a fhéadfaidh aon cheann de na foilseacháin ón BAI a úsáid nó tagairt a dhéanamh dó); |
| **4.6** | Ach amháin mar a fhoráiltear faoi phointe 4.2 anseo, níl an gnólacht cuntasóirí, a chomhpháirtithe ná a fhoireann faoi dhualgas ag aon duine eile agus ní ghlacann siad le haon dualgas d’aon duine eile (lena n-áirítear, gan teorainn, aon duine a fhéadfaidh aon cheann de na foilseacháin ón BAI a úsáid nó tagairt a dhéanamh dó) agus ní bheidh siad faoi dhliteanas i leith caillteanais, damáiste nó speansais den uile chineál a thagann as iad a bheith ag brath ar uiríll sna tuarascálacha cuntasóra. |

**5 Forálacha Dliteanais**

|  |  |
| --- | --- |
| **5.1** | Feidhmeoidh an cuntasóir an rannpháirtíocht le scil ghairmiúil agus le cúram gairmiúil de réir na mBunphrionsabal arna mbunú ag comhlachtaí cuntasóireachta,prionsabail lena gceanglaítear ar chuntasóirí:   * Bheith ionraic i ngach caidreamh gnó gairmiúil. Ní bhaineann ionraic le macántacht amháin, ach baineann sí freisin le déileáil chothrom agus le fírinneacht; * Féachaint le bheith neodrach i ngach breithiúnas gairmiúil agus gnó. Is é atá i gceist le neodracht an staid intinne a thugann aird ar gach ábhar a bhaineann leis an tasc idir lámha agus nach dtugann aird ar aon ábhar eile; * Gan glacadh le hobair, agus gan obair a dhéanamh, nach bhfuil siad inniúil tabhairt fúthu ach amháin sa chás go bhfaigheann siad comhairle agus cúnamh a chuirfidh ar a gcumas an obair sin a dhéanamh go hinniúil; * Obair ghairmiúil a dhéanamh le scil chuí, le dícheall cúraim agus go pras, agus aird chuí á tabhairt ar na caighdeáin ghairmiúla theicniúla a bhfuiltear ag súil leo uathu mar bhaill de chomhlacht gairmiúil; agus * Iad féin a iompar le cúirtéis agus le haird i gcás gach duine a dtagann siad i dteagmháil leo agus iad i mbun a gcuid oibre. |
| **5.2** | Admhaíonn an cuntasóir go mbeidh sé faoi dhliteanas ag an gConraitheoir agus ag an BAI i leith caillteanas, damáistí, costas nó speansas (“caillteanais”) a thagann as sárú conartha, as faillí nó as mainneachtain thoiliúil ar thaobh an chuntasóra, faoi réir na míreanna seo a leanas. |
| **5.3** | Ní bheidh an cuntasóir faoi dhliteanas ina leith sin sa chás go dtagann caillteanais den sórt sin as faisnéis nó as doiciméid atá bréagach, míthreorach nó neamhiomlán a sholáthar nó as gníomhartha nó as neamhghníomhartha aon duine seachas an cuntasóir, ach amháin sa chás gur réasúnach súil a bheith leis go dtiocfadh an cuntasóir ar lochtanna den sórt sin bunaithe ar na gnáthfhiosrúcháin a dhéanann cuntasóir faoin raon feidhme atá leagtha amach sna téarmaí rannpháirtíochta seo. |
| **5.4** | Ní mór aon éilimh, is cuma cé acu a bhaineann siad le conradh, le faillí nó le hábhar eile, a thosú go foirmiúil laistigh de 6 bliana ón bpáirtí atá ag tionscnamh an éilimh teacht ar an eolas (nó ón am inar cheart go dtiocfadh sé ar an eolas le réasún) faoi na fíricí atá taobh thiar den ghníomh. |
| **5.5** | Tá an rannpháirtíocht seo ar leithligh ó obair iniúchta an chuntasóra ar ráitis airgeadais an Chonraitheora chun críocha Acht na gCuideachtaí, 1963-2012, nó chun críocha aon reachtaíochta eile agus ní bhaineann an rannpháirtíocht seo le hobair ina leith sin. Ní chruthaítear le haon rud anseo oibleagáidí ná dliteanais maidir le hobair iniúchta reachtúil an chuntasóra, rud nach mbeadh ann ar shlí eile. |

**Táillí**

Déanfar táille an chuntasóra, mar aon le cáin bhreisluacha (CBL) agus le speansais as póca, a chomhaontú agus billeálfar an Conraitheoir ina leith. Níl an BAI faoi dhliteanas i leith tháillí an chuntasóra a íoc.

**Cáilíocht seirbhíse**

Déanfaidh an cuntasóir imscrúdú ar gach gearán a chuirtear in iúl dó. Tá sé de cheart ag an BAI nó ag an gConraitheoir aon ghearán a chur faoi bhráid Chomhlacht Rialála na gCuntasóirí Cairte. Féadfaidh an BAI nó an Conraitheoir míniúchán a fháil ó shuíomh Gréasáin Chuntasóirí Cairte Éireann ar na meicníochtaí atá i bhfeidhm maidir le gearán a chuirtear faoi bhráid an chomhlachta sin.

**6 An dlí is infheidhme agus údarás**

* 1. Beidh an comhaontú seo á rialú ag Dlí na hÉireann agus déanfar é a léiriú agus a mhíniú dá réir sin.
  2. Comhaontaíonn an Conraitheoir, an BAI agus an cuntasóir go neamh-inchúlghairthe go mbeidh údarás eisiach ag cúirteanna na hÉireann aon díospóid a réiteach (lena n-áirítear éilimh ar fhritháireamh agus frithéilimh) a éireoidh i ndáil le bailíocht, le héifeacht, le léiriú nó le feidhmíocht an chaidrimh dhlíthiúil a bhunaítear leis an gcomhaontú seo nó a éireoidh ar shlí eile i ndáil leis an gcomhaontú seo.

**7 Athrú Téarmaí**

Ní bheidh breiseanna, leasuithe ná athruithe ar na téarmaí rannpháirtíochta seo ceangailteach ach amháin sa chás go bhfuil siad i scríbhinn agus sínithe ag ionadaithe atá údaraithe go cuí do na páirtithe. Glacfaidh na téarmaí sin ionad aon chomhaontuithe agus aon uiríoll a bhí ann roimhe idir na páirtithe maidir le raon feidhme nó le hobair an chuntasóra agus maidir leis an tuarascáil cuntasóra nó leis na hoibleagáidí atá ar aon cheann de na páirtithe ina leith (is cuma cé acu atá siad ó bhéal nó i scríbhinn) agus is ionann iad agus tuiscint iomlán idir na páirtithe.

# AGUISÍN A DÓ – SAMPLA DE THUARASCÁIL CUNTASÓRA NEAMHSPLEÁCH INA bhFUIL CONCLUID GAN AGÚS

**Tuarascáil cuntasóra neamhspleách don BAI agus do (cuir isteach ainm an Chonraitheora) (“Conraitheoir”) ar an bhfaisnéis airgeadais a thacaíonn le héileamh ón gConraitheoir ar mhaoiniú urraíochta ón BAI faoin gConradh Urraíochta dar dáta an [ ] lá de [ ] 2022.**

Tá na nósanna imeachta a comhaontaíodh inár litir rannpháirtíochta dar dáta an [ ] lá de [ ] 2022 curtha i gcrích againn maidir leis an bhfaisnéis airgeadais atá sa Ráiteas Costais Deiridh agus/nó na Cuntais Deiridh faoi iamh a thacaíonn le héileamh an Chonraitheora ar mhaoiniú urraíochta € , éileamh a rinneadh faoin gConradh Urraíochta dar dáta an agus a síníodh thar ceann an BAI agus an Chonraitheora ar an dáta sin.

**Freagrachtaí an Chonraitheora agus an chuntasóra faoi seach**

Tá freagracht ar an gConraitheoir amháin as ráiteas ina leagtar amach faisnéis airgeadais ábhartha agus a ullmhaíodh de réir an Chonartha Urraíochta a chur ar fáil don BAI. Tá freagracht ar an gConraitheoir as sonraí atá cruinn agus iontaofa a chur ar fáil faoi chaiteachas dá bhfuil maoiniú urraíochta á lorg. Is é an fhreagracht atá orainn na nósanna imeachta a comhaontaíodh a chur i gcrích agus na conclúidí ar thángamar orthu bunaithe ar na nósanna imeachta sin a thuairisciú duit.

**Nósanna imeachta**

Tugadh faoinár gcuid oibre de réir Ráiteas Teicniúil Ilghnéitheach M45 – *“Éilimh Dheontais”* – agus chuimsigh sí, nuair ba chuí, nósanna imeachta atá leagtha amach in Aguisín A leis an doiciméad sin. Áiríodh lenár nósanna imeachta uiríll a fháil ón gConraitheoir i dtaca le hábhair bhreithiúnacha áirithe.

Ní ionann na nósanna imeachta sin agus iniúchadh, bhí siad teoranta do na hábhair atá sonraithe sa Ráiteas Costais Deiridh a rinneadh chun tacú le héileamh an Chonraitheora ar mhaoiniú urraíochta agus níor cuireadh ráitis airgeadais an Chonraitheora ina n-iomláine san áireamh iontu. Dá bhrí sin, ní thugtar dearbhú sa tuarascáil seo i dtaca le ráitis airgeadais an Chonraitheora.

Déantar an tuarascáil don Chonraitheoir agus don BAI amháin de réir ár gconartha.[[4]](#footnote-4) Tugadh faoinár gcuid oibre chun go bhféadfaimis tuarascáil a thabhairt don Chonraitheoir agus don BAI ar na hábhair sin ar gá dúinn iad a lua dóibh i dtuarascáil cuntasóra ar an éileamh ar mhaoiniú urraíochta amháin. Níor tugadh faoinár gcuid oibre chun aon chríche eile. Seoltar ár dtuarascáil don BAI lena húsáid chun a fhreagrachtaí a chomhlíonadh i leith úsáid cheart maoinithe faoi Scéim Urraíochta an BAI. Chomh fada agus atá ceadaithe leis an dlí, ní ghlacaimid le freagracht d’aon duine seachas an conraitheoir agus an BAI as ár gcuid oibre don tuarascáil seo ná don tuairim ar thángamar uirthi agus ní ghabhaimid freagracht orainn féin as sin ach oiread.

**Conclúid**

Bunaithe ar na nósanna imeachta atá leagtha amach thuas, táimid den tuairim go bhfuil an Ráiteas Costais Deiridh comhsheasmhach leis na taifid a ndearnamar imscrúdú orthu agus gur ullmhaíodh é, ar gach bealach ábhartha, de réir na riachtanas atá leagtha amach sa Chonradh Urraíochta dar dáta an [ ] lá de [ ] 2022 idir an Conraitheoir agus an BAI.

**Síniú an Chuntasóra Dáta**

**AGUISÍN A TRÍ**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Ráiteas Costais Deiridh Samplach** *ullmhaíonn an Conraitheoir ar dtús é agus déanann an Cuntasóir é a athbhreithniú agus a shíniú / a stampáil.* | | | | | | | | | |  |  |  |
|  |  |  |  |  |  |  |  |  |  |  |  |  |

**RÁITEAS COSTAIS DEIRIDH A BHAINEANN LEIS AN IMEACHT/NA hIMEACHTAÍ AGUS NA GNÍOMHAÍOCHTAÍ FAOI URRAÍOCHT**

|  |  |  |  |  |
| --- | --- | --- | --- | --- |
| **Cur Síos ar an Imeacht/na hImeachtaí agus ar na Gníomhaíochtaí** | **Dátaí** | **Costas Measta/Costais Mheasta[[5]](#footnote-5)** | **Caiteachas Iarbhír** | **Difríocht mar %** |
|  |  |  |  |  |
|  |  |  |  |  |
|  |  |  |  |  |

**Síniú/Stampa an Chuntasóra**

**\_\_\_\_\_\_\_\_\_\_\_\_\_\_\_\_\_\_\_\_**

**Dáta**

# AGUISÍN A TRÍ - CLÁR OIBRE MOLTA AN CHUNTASÓRA THUAIRISCITHE

Ba cheart do chuntasóir breithiúnas gairmiúil a úsáid agus é ag tabhairt faoi na nósanna imeachta atá leagtha amach sna cláir oibre seo a leanas agus féadfaidh sé nósanna imeachta breise a dhéanamh má mheastar go bhfuil sé cuí déanamh amhlaidh de bharr dálaí ar leith.

I ngnáthdhálaí, meastar cur i gcrích na nósanna imeachta sin a bheith imleor mar bhonn do thuarascáil cuntasóra maidir le héileamh ar mhaoiniú urraíochta (“Maoiniú”) faoi Scéim Urraíochta an BAI. Más amhlaidh, i gcásanna eisceachtúla, go dtagann cuntasóir ar an tuairim gur gá an clár oibre a leasú, ba cheart don chuntasóir eolas a thabhairt don BAI faoin gclár malartach a bheartaítear i scríbhinn agus comhaontú i scríbhinn a fháil uaidh sula gcuirtear tús le hobair.

**Clár Oibre**

|  |  |
| --- | --- |
| **Tasc** | **Curtha i gCrích** |
| Déan téarmaí agus coinníollacha an Chonartha Urraíochta a léamh agus a thabhairt faoi deara. Sa chás go bhfuil easpa soiléire i dtaca le gné ar bith de théarmaí an Chonartha, ba cheart don Chuntasóir iarraidh ar an gConraitheoir soiléiriú a lorg ón BAI. |  |
| Faigh cóip den Ráiteas Costais Deiridh agus measúnaigh an gcuirtear na haicmí caiteachais i bhfocail go comhsheasmhach leis na téarmaí atá leagtha amach sa Chonradh Urraíochta nó nach gcuirtear. |  |
| Fiosraigh faoin bpróiseas trína sainaithníonn an Conraitheoir gach aicme caiteachais agus taifead é i ndoiciméad   * Sainaithin rialuithe a oibrítear sa phróiseas sin * (Nuair is cuí) tabhairt faoi thástálacha céim ar chéim chun a fháil amach an oibríonn na próisis/na nósanna imeachta sin mar a measadh nó nach n-oibríonn * Aimsigh an méid is féidir a bheith ag brath ar oibriú na rialuithe sin chun críche tuairisciú ar an gcaiteachas |  |
| I gcás caiteachais a bhaineann le costais phárolla (má tá siad curtha san áireamh), faigh sceideal de na costais ábhartha agus   * Seiceáil go bhfuil iomláin ag teacht le leabhair chuntas an Chonraitheora * Seiceáil an cruinneas uimhríochtúil * Tástáil oibriú na rialuithe ábhartha ar chinneadh an phárolla ábhartha * Rianaigh sampla íocaíochtaí ón sceideal chuig taifid phárolla agus chuig taifid bhainc, rud is fianaise ar íocaíocht * Má bhaineann, scrúdaigh conarthaí fostaíochta lena bhfaightear amach aitheantas, stádas fostaíochta agus róil an phearsanra a sainaithníodh sa sampla thuas agus a ainmnítear san éileamh ar Mhaoiniú * Measúnaigh an bhfuil faisnéis maidir le ról fostaí sna conarthaí fostaíochta a scrúdaíodh ag teacht leis an gcaiteachas atá incháilithe le haghaidh Maoinithe nó nach bhfuil |  |
| I gcás caiteachais nach caiteachas párolla é, faigh sceideal de na costais ábhartha agus   * Seiceáil go bhfuil méideanna ag teacht le leabhair chuntas an Chonraitheora * Seiceáil an cruinneas uimhríochtúil * Tástáil rialuithe seiceála ar thiomsú na gcostas ábhartha * Rialaigh sampla íocaíochtaí chuig sonraisc foinse tríú páirtí nó chuig doiciméid fhoinseacha chuí eile agus chuig cuntais bhainc * Measúnaigh an léiríonn doiciméid fhoinseacha go dtagann caiteachas laistigh de chatagóirí ceadaithe mar atá leagtha amach sa Chonradh Urraíochta nó nach léiríonn |  |
| Faigh na míniúcháin agus an fhaisnéis sin ón gConraitheoir a mheastar a bheith riachtanach agus measúnaigh an gcloíonn an caiteachas a tabhaíodh agus a íocadh agus/nó líon fostaithe le téarmaí agus coinníollacha an Chonartha Urraíochta nó nach gcloíonn. |  |
| Breithnigh na torthaí ar an obair a rinneadh agus cé acu a éilíonn nó nach n-éilíonn an fhianaise a fuarthas agus na nósanna imeachta sin á ndéanamh go gcuirtear amhras in iúl maidir le faisnéis in éileamh ar Mhaoiniú. Ullmhaigh tuarascáil[[6]](#footnote-6) ina léirítear go cuí na conclúidí a baineadh. |  |

# AGUISÍN A CEATHAIR - RÁITEAS AN CHONRAITHEORA FAOI CHOMHLÍONADH (Teimpléad)

Deimhníonn (cuir isteach ainm an chonraitheora) leis seo de réir ár n-eolais/m’eolais gur mar seo a leanas atá na huiríll seo a tugadh duit i dtaca leis an maoiniú urraíochta de € (cuir isteach an méid) agus a síníodh an (cuir isteach an dáta ar ar síníodh conradh an BAI) le haghaidh an Imeachta/na nImeachtaí agus na nGníomhaíochtaí faoi Urraíocht:

* Tá gach costas bainteach go díreach leis an Imeacht/na hImeachtaí agus na Gníomhaíochtaí faoi Urraíocht mar a dhéantar foráil dóibh i Sceideal 1 den Chonradh;
* Gineadh costais le linn na ndátaí atá sonraithe i Sceideal 1 den Chonradh;
* Tá costais réasúnach agus inchosanta agus cloíonn siad leis na prionsabail um bainistíocht airgeadais fhónta, go háirithe na téarmaí a bhaineann le luach ar airgead agus le héifeachtúlacht costais;
* Tá costais in-sainaitheanta agus infhíoraithe agus tá bundoiciméid tacaíochta mar thaca leo;
* Nuair is féidir, is ar aon dul le rátaí na gCoimisinéirí Ioncaim atá costais taistil, chóiríochta, liúntais laethúil/ per diem na gcuiditheoirí, na n-eagraithe nó na rannpháirtithe san Imeacht/sna hImeachtaí agus sna Gníomhaíochtaí faoi Urraíocht;
* Tacaíonn admhálacha le speansais mhionairgid;
* Baineadh úsáid as cuntas bainc tiomnaithe le haghaidh an Imeachta/na nImeachtaí agus na nGníomhaíochtaí faoi Urraíocht murar comhaontaíodh a mhalairt i scríbhinn leis an BAI;
* Níor baineadh úsáid as cártaí creidmheasa pearsanta chun íoc as costais nó speansais a bhaineann leis an Imeacht/na hImeachtaí agus na Gníomhaíochtaí faoi Urraíocht;
* Tugadh Tuarascáil Cuntasóra Neamhspleách d’Údarás Craolacháin na hÉireann.

Arna shíniú ar son agus thar ceann

[cuir isteach ainm an Chonraitheora]

\_\_\_\_\_\_\_\_\_\_\_\_\_\_\_\_\_ Dáta \_\_\_\_\_\_\_\_\_\_\_\_\_\_\_\_\_

1. “Cuntasóirí Cairte Éireann” anois. [↑](#footnote-ref-1)
2. “Institiúid na gCuntasóirí Cairte in Éirinn” roimhe seo. [↑](#footnote-ref-2)
3. Táthar ag súil go mbeidh feidhm ag na gnáthnósanna imeachta sa Chlár Oibre Molta in Aguisín a Trí i bhformhór na gcásanna. I gcásanna ina measann an BAI go bhfuil sé cuí nósanna imeachta leasaithe a chur i bhfeidhm, leagfaidh sé na nithe a bhfuil súil aige leo amach sa litir thairisceana nó sa Chonradh Urraíochta. I gcásanna den sórt sin, déanfar an mhír seo a leasú chun raon feidhme athraithe obair an chuntasóra a léiriú. [↑](#footnote-ref-3)
4. [féach Samhailtéarmaí Rannpháirtíochta] [↑](#footnote-ref-4)
5. De réir an iarratais agus/nó an bhuiséid chomhaontaithe. [↑](#footnote-ref-5)
6. Féach an Teimpléad den Tuarascáil Cuntasóra Neamhspleách [↑](#footnote-ref-6)